Title: Návrh inovatívnych finančných nástrojov pre Národný strategický referenčný rámec 2007 – 2013 (II
Author: sjankovic
Last saved by: ilukacova
Company: MF-SR

Návrh na schválenie účasti Slovenskej republiky na zvýšení kapitálu 
Rozvojovej banky Rady Európy 

1.	Činnosť Rozvojovej banky Rady Európy 

Rozvojová banka Rady Európy (ďalej len „RB RE“), ktorá do 1. novembra 1999 mala názov Fond sociálneho rozvoja Rady Európy, bola založená v roku 1956 na základe Parciálnej dohody Rady Európy. RB RE je multilaterálnou finančnou inštitúciou, ktorá má charakter multilaterálnej rozvojovej banky so sociálnym zameraním. Je právne a finančne samostatná a predstavuje hlavný nástroj politiky solidarity rozvíjanej Radou Európy. Zo  47 členských štátov Rady Európy vstúpilo do RB RE zatiaľ 40 krajín. Sídlo RB RE je v Paríži.

Najvyšším orgánom RB RE je Riadiaca rada (angl. Governing Board), zložená zo zástupcov členských štátov, ktorými sú obvykle stáli predstavitelia pri Rade Európy. Riadiaca rada rozhoduje o smerovaní aktivít RB RE, stanovuje podmienky členstva v RB RE, rozhoduje o zvýšení kapitálu a schvaľuje základné dokumenty RB RE ako napr. výročnú správu.

Výkonným orgánom RB RE je Správna rada (angl. Administrative Council), ktorá je zložená zo zástupcov členských štátov obvykle z ministerstva financií alebo centrálnej banky. Správna rada vykonáva právomoci, ktoré jej delegovala Riadiaca rada, dohliada na plnenie politiky    RB RE, schvaľuje investičné projekty a hlasuje o rozpočte RB RE.

Prioritnými oblasťami RB RE je napomáhať riešiť sociálne problémy v členských štátoch, predovšetkým v oblasti pomoci utečencom, prisťahovalcom a obetiam prírodných a ekologických katastrof. RB RE poskytuje úvery hlavne na projekty zamerané na vytváranie a udržanie pracovných miest v malých a stredných podnikoch, na zlepšenie životných podmienok v mestských a prímestských oblastiach, na sociálnu infraštruktúru, projekty na ochranu životného prostredia, podporu vzdelávania, zlepšenie kvality životného prostredia v znevýhodnených mestských oblastiach a ochranu historického a kultúrneho dedičstva.

2.	Zvýšenie kapitálu RB RE

2.1	    Dôvody pre zvýšenie kapitálu RB RE

RB RE a ostatné multilaterálne rozvojové banky zohrávajú významnú úlohu pri znižovaní chudoby a ekonomickom a sociálnom vývoji počas a po skončení hospodárskej a finančnej krízy. Multilaterálne rozvojové banky by mali podporovať vývoj v krajinách prostredníctvom programov zameraných napríklad na vyplnenie „finančnej medzery“ (financial gap) poskytnutím finančnej podpory vo forme úverov za výhodnejších podmienok a technickej pomoci, rozvoj infraštruktúry atď.. S tým súvisí aj potreba revízie a zvýšenia kapitálu v multilaterálnych rozvojových bankách. Otázka kapitálovej primeranosti medzinárodných finančných inštitúcií bola aj predmetom diskusie na úrovni G20 v apríli 2009 v Londýne.

Súčasná slabosť finančnej štruktúry RB RE sa prejavuje jednak v koncentrácii na portfólio pôžičiek smerujúcich do krajín s nižším ako investičným stupňom (na úrovni BBB a nižšie), ako aj nedostatkom kapitálu.

Investičný stupeň je vyjadrený pomocou symbolov od jednotlivých ratingových agentúr, ktoré hodnotia krajiny, banky, spoločností a ich schopnosť plniť svoje záväzky, pričom podľa ratingovej agentúry Standard and Poor´s je to kategória AAA až BBB-, podľa Moody´s je to kategória Aaa až Baa3 a podľa ratingovej agentúry Fitch Ratings je to kategória AAA až BBB- (najvyššie hodnotenie je AAA (Aaa)).

Na základe plánu financovania na roky 2010 – 2014, berúc na vedomie postavenie zmluvných strán v ratingovej zóne s nižším ako investičným stupňom, záväzky RB RE v roku 2010 dosiahli úroveň 2,3 mld. EUR a pokračujúce zvýšenie do roku 2014 vo výške 4,1 mld. EUR. Možná ročná úroveň financovania zo strany RB RE vo výške 1,6 mld. EUR nie je postačujúca, vzhľadom na zaznamenané priemerné ročné požiadavky vo výške 2,4 mld. EUR. Pri tomto scenári ukazovateľ krytia rizikových aktív (angl. Risk Asset Coverage Ratio) bude nad 70 % do roku 2014 (limit pre tento ukazovateľ je 66 %).

Z praktického hľadiska, v prípade nezvýšenia kapitálu, RB RE bude musieť zastaviť financovanie projektov v chudobných krajinách, čím bude limitované financovanie operácií s nižším ako investičným stupňom. Ako príklad možno uviesť, že v súčasnosti nevyplatené úvery pre požičiavajúce strany hodnotené ratingom BBB, ktorý možno považovať za nižší ako investičný stupeň, predstavujú 1,9 mld. EUR.

Zvýšením kapitálu bude môcť RB RE plniť svoje ciele stanovené v Rozvojovom pláne na roky 2010 – 2014 a tým realizovať aktivity vo všetkých krajinách cieľovej skupiny, vrátane tých najchudobnejších krajín. 

Cieľová skupina krajín: Albánsko, Bosna a Hercegovina, Bulharsko, Cyprus, Česká republika, Chorvátsko, Estónsko, Gruzínsko, Litva, Lotyšsko, Maďarsko, Malta, Moldavsko, Čierna Hora, bývalá Juhoslovanská republika Macedónsko, Poľsko, Rumunsko, Slovenská republika, Slovinsko, Srbsko a Turecko.

Zvýšením kapitálu bude môcť RB RE lepšie uspokojovať potreby v krajinách cieľovej skupiny a dôslednejšie plniť svoje sociálne poslanie najmä v prioritných oblastiach činnosti,    t. j. vytváranie pracovných miest v znevýhodnených regiónoch, podpora malého a stredného podnikania, budovanie základnej infraštruktúry spojenej s vytváraním pracovných miest a určenej k zlepšeniu kvality života v mestách, byty pre osoby s nízkymi príjmami, sociálna infraštruktúra spojená s ochranou životného prostredia, ochrana historického a kultúrneho dedičstva, ktorá prináša vytvorenie nových pracovných miest, pomoc utečencom a migrantom a pomoc obetiam prírodných a ekologických katastrof.

2.2	    Požiadavky na zvýšenie kapitálu RB RE a jeho financovanie

Zvýšenie kapitálu RB RE je súčasťou Rozvojového plánu RB RE na roky 2010 – 2014. 

Rozhodnutie o zvýšení kapitálu RB RE odsúhlasila Správna rada uznesením č. 1532 (2011) zo dňa 28. januára 2011 a schválila Riadiaca rada uznesením č.  386 (2011) zo dňa 4. februára 2011.

V histórii RB RE ide o šieste zvýšenie kapitálu a druhé počas členstva Slovenskej republiky v RB RE. 

Všeobecná rezerva RB RE k 30. júnu 2011 dosiahla výšku 1 797 501 tis. EUR. K 30. júnu 2011 upísaný kapitál bol 3 303 450 tis. EUR, z toho splatený kapitál 369 738 tis. EUR za podielu 11,192 % z upísaného kapitálu.
Požiadavky na zvýšenie kapitálu RB RE
V nadväznosti na uskutočnené analýzy je návrh na zvýšenie upísaného kapitálu o 2 200 mil. EUR, z toho 1 953 820 tis. EUR kapitál splatný na požiadanie a 246 180 tis. EUR splatený kapitál. Podrobný prehľad podielu členských krajín RB RE na zvýšení kapitálu je v prílohe    č. 3 tohto materiálu.

 Tabuľka č. 1:   Navrhnutá štruktúra zvýšenia kapitálu 
                           (za predpokladu účasti všetkých akcionárov RB RE)                 v tis. EUR                                                                                                                                                                    
| Súčasný kapitál | Zvýšenie kapitálu | Kapitál po zvýšení | Zmena

Upísaný kapitál
     z toho:

3 303 450

+2 200 000

5 503 450

+66,6 %

kapitál splatný na požiadanie | 2 933 712 | +1 953 820 | 4 887 532 |
splatený kapitál | 369 738 | +246 180 | 615 918 |
Všeobecná rezerva | 1 797 501 | -246 180 | 1 551 321 | -13,7 %

Financovanie splateného kapitálu:
Splatený kapitál bude financovaný zo všeobecnej rezervy RB RE a nepožadujú sa dodatočné príspevky od akcionárov RB RE.

Prehodnotenie:
Správna rada je požiadaná uskutočniť prehodnotenie kapitálovej primeranosti RB RE, ktoré bude vykonané v priebehu finančného roka 2014. Cieľom prehod

Financovanie kapitálu splatného na požiadanie:
Pre akcionárov RB RE nevyplývajú požiadavky na splácanie kapitálu splatného na požiadanie. Po vykonaní prehodnotenia kapitálu RB RE, ktoré by sa malo uskutočniť v priebehu finančného roka 2014 s cieľom určenia kapitálovej primeranosti RB RE, bude zo strany manažmentu RB RE stanovený ďalší postup. Všetky návrhy zo strany manažmentu     RB RE v otázke akýchkoľvek ďalších požiadaviek na akcionárov RB RE musia byť schválenie jej orgánmi – Riadiacou radou a Správnou radou, v ktorých má Slovenská republika svoje zastúpenie.

Hlasovanie a platnosť zvýšenia kapitálu:
Zvýšenie kapitálu RB RE nadobudne platnosť najneskôr 31. decembra 2011 za podmienky, že do uvedeného dátumu, najmenej 67 % z ponúkaných akcií bude upísaných členskými štátmi.

V prípade, že do 31. decembra 2011 nebude dosiahnuté upísanie vo výške najmenej 67 % z ponúkaných akcií, zvýšenie nadobudne platnosť na konci prvého mesiaca nasledujúceho po dosiahnutí tohto minimálneho limitu.

3.	Podiel Slovenskej republiky na kapitáli RB RE
Slovenská republika sa stala členom RB RE dňa 22. decembra 1998 na základe uznesenia vlády Slovenskej republiky č. 865 zo dňa 2. decembra 1998. Podmienkou pre členstvo a poskytovanie pôžičiek z RB RE bolo splatenie príspevku na tvorbu rezerv a vstupného kapitálu. Finančný príspevok Slovenskej republiky bol vypočítaný na základe finančnej účasti Slovenskej republiky na rozpočte Rady Európy. 
3.1	Požiadavky na Slovenskú republiku v súvislosti s účasťou na zvýšení kapitálu      RB RE

V súčasnosti je podiel Slovenskej republiky na celkovom kapitáli RB RE 11 379 482 EUR, z ktorých 1 257 tis. EUR predstavuje výšku splateného kapitálu a 10 122 482 EUR tvorí kapitál splatný na požiadanie. Slovenská republika má na základe výšky upísaného kapitálu 0,344 %-ný hlasovací podiel. 

Účasťou Slovenskej republiky na zvýšení kapitálu RB RE upísaním akcionárskeho podielu vo výške 7 579 000 EUR si Slovenská republika udrží svoj hlasovací podiel 0,344 %. Podiel Slovenskej republiky na splatenom kapitáli sa zvýši o 848 000 EUR a na kapitáli splatnom na požiadanie o 6 731 000 EUR. Splatený kapitál je financovaný zo všeobecnej rezervy       RB RE a nepožadujú sa dodatočné príspevky od akcionárov RB RE a tým ani od Slovenskej republiky. 

O hodnotu zvýšeného splateného kapitálu 848 000 EUR si Slovenská republika vo svojom účtovníctve zvýši podiel na splatenom kapitáli v RB RE (svoje vklady v RB RE) na celkovú hodnotu 2 105 000 EUR.

Tabuľka č. 2:   Podiel Slovenskej republiky na kapitáli RB RE                          v mil. EUR
Súčasný podiel | Navrhované zvýšenie | Celkový stav po zvýšení
(a) | (b) | (c) | (d) | (e) | (d+e) | (a+d) | (b+e) | (c+d+e)

Splatený kapitál

Kapitál splatný na požia-danie

Celkový upísaný kapitál

Splatený 
kapitál

Kapitál
splatný na požia-danie

Upísaný kapitál

Splatený
kapitál

Kapitál
splatný na požia-
danie

Celkový
upísaný
kapitál

1,257 | 10,123 | 11,380 | 0,848 | 6,731 | 7,579 | 2,105 | 16,854 | 18,959

Tabuľka č. 3:    Po zvýšení kapitálu dôjde vo finančných podmienkach účasti Slovenskej   republiky k týmto zmenám 

Vstup SR do RB RE a
finančné podmienky schválené uznesením vlády SR č. 865 z
2. decembra 1998

Účasť SR na zvýšení kapitálu     RB RE na základe uznesenia č. 321 (1999) – schválené uznesením vlády SR č. 260 z 21. marca 2001

Požiadavka na účasť SR na zvýšení kapitálu RB RE  na základe uznesenia RB RE   č. 386 (2011)

SR upísala účastnícke podiely na kapitáli v hodnote              4 908 000 EUR | SR upísala účastnícke podiely na kapitáli v hodnote              6 471 482 EUR a celkový upísaný kapitál sa zvýšil na 11 379 482 EUR | SR upíše účastnícke podiely na kapitáli v hodnote 7 579 000 EUR a celkový upísaný kapitál sa zvýši na 18 958 482 EUR
SR uhradila svoj podiel na základnom kapitáli vo výške 542 tis. EUR v štyroch ročných splátkach | splatený kapitál vo výške      715 tis. EUR financovaný z rezerv RB RE | splatený kapitál vo výške     848 tis. EUR financovaný zo všeobecnej rezervy RB RE
SR uhradila čiastku              292 tis. EUR ako príspevok do rezerv v štyroch ročných splátkach | žiadny finančný záväzok | žiadny finančný záväzok

3.2	Spolupráca Slovenskej republiky s RB RE
RB RE poskytuje pôžičky maximálne do výšky 50 % celkových nákladov na projekt. Pôžičky sa z RB RE čerpajú po častiach (jednotlivé tranže), pričom všetky finančné podmienky sú špecifikované v Dodatkovej dohode k Rámcovej úverovej zmluve, ktorá sa uzatvára individuálne pre každú tranžu. 
Počas členstva Slovenskej republiky v RB RE boli schválené projekty v celkovej výške cca 150 mil. EUR, z toho projekty schválené vládou Slovenskej republiky vo výške cca 50 mil. EUR a projekty pre súkromný sektor vo výške 100 mil. EUR:

1.  Projekt F/P 1354 (1999) pre Slovenský vodohospodársky podnik „Povodne na území Slovenska v rokoch 1997 - 1999, odstránenie následkov a preventívne opatrenia“ vo výške   30 mil. EUR bol predložený RB RE v máji 1999. Projekt schválila vláda SR dňa                   29. septembra 1999, uznesením vlády SR č. 846. Projekt pripravil a realizoval Slovenský vodohospodársky podnik, š. p. Banská Štiavnica, ktorý je aj konečným príjemcom pôžičky. 

2. V roku 2000, v súlade s programovým vyhlásením vlády v oblasti bývania bol vypracovaný a schválený projekt F/P 1383 (2000) pre Slovenskú záručnú a rozvojovú banku, a. s. „Projekt financovania infraštruktúry obcí a výstavby bytov pre ľudí s nízkymi príjmami, mladé rodiny a sociálne a kultúrne znevýhodnené osoby“ vo výške 344 140 tis. SKK (cca 8,09 mil. EUR). Úverový projekt od RB RE bol schválený uznesením vlády SR č. 627 zo dňa 16. augusta 2000. Tento projekt vznikol na základe spolupráce vtedajšieho Ministerstva výstavby a regionálneho rozvoja SR a Slovenskou záručnou a rozvojovou bankou, a. s. Vláda SR uznesením č. 939 zo 17. decembra 2008 schválila zmenu modifikácie projektu, čím bol rozšírený účel úverovej linky a výška štandardne uplatňovaného 50 %-ného spolufinancovania na 67 %-né spolufinancovanie oprávnených nákladov.

3.  Projekt F/P 1401 (2001) pre Univerzitnú knižnicu Bratislava „Multikultúrne a knižničné centrum, obnova a revitalizácia historických budov Univerzitnej knižnice v Bratislave“, ktorého hlavným cieľom je obnova budov Univerzitnej knižnice, bol schválený Správnou radou RB RE v máji 2001. Oficiálnym žiadateľom o úver vo výške 137 150 tis. SKK (cca 3,1 mil. EUR) je Slovenská republika zastúpená Ministerstvom financií SR. Konečným prijímateľom pôžičky je Univerzitná knižnica v Bratislave, rozpočtová organizácia, ktorej zriaďovateľom je Ministerstvo kultúry SR, ktoré je aj gestorom tohto projektu. 

4. Uznesením vlády SR č. 547 zo dňa 29. mája 2002, Slovenská republika požiadala RB RE o pôžičku vo výške 67 mil. SKK pre projekt „Výstavba školských objektov v Sečovciach a v mestskej časti Košice - Luník IX“. Následne dňa 11. septembra 2002 Správna rada schválila pôžičku vo výške 1 534 234 EUR. Projekt zastrešoval Krajský úrad v Košiciach. 

5. V júli 2003  RB RE schválila udelenie pôžičky pre projekt F/P 1458 (2003) – Social Service Centres for Vulnerable Populations - „Transformácia existujúcich zariadení sociálnych služieb“ vo výške 200 136 600 SKK (cca 4,9 mil. EUR), ktorý bol schválený uznesením vlády SR č. 403 z 21. mája 2003. Následne na základe uznesenia vlády SR č. 1016 z 29. októbra 2003 bola dňa 5. decembra 2003 podpísaná Rámcová úverová zmluva k predmetnému projektu. Gestorom tohto projektu je Ministerstvo práce, sociálnych vecí a rodiny SR a konečnými príjemcami sú existujúce zariadenia sociálnych služieb v rámci jednotlivých regiónov Slovenska. 

6. Správna rada RB RE schválila 25. marca 2010 projekt F/P 1699 (2010)  pre VÚB Banka vo výške 50 mil. EUR, ktorý je určený na financovanie investícií v sektore zlepšenia životných podmienok v mestských a vidieckych oblastiach, ochrany životného prostredia a ochrany a obnovy historického a kultúrneho dedičstva.

7. Správa rada RB RE schválila 16. septembra 2011 projekt F/P 1749 (2011) pre ČSOB, a. s. vo výške 50 mil. EUR, ktorý je určený na financovanie investícií v sektore zlepšenia životných podmienok v mestských a prímestských oblastiach a v sektore bývania pre nízkopríjmovú skupinu obyvateľstva. 

4.	Záver a návrh odporúčania

Pri hlasovaní v Správnej rade RB RE, ktorej členom je štátny tajomník Ministerstva financií SR Vladimír Tvaroška, v súvislosti s návrhom na zvýšenie kapitálu bolo potrebné vziať do úvahy nižšie uvedené varianty, pričom odporúčaný bol variant B.

Variant A 
Nepripojenie sa SR k zvýšeniu kapitálu:
•	Podiel SR vo výške 0,344 % z celkového upísaného kapitálu by sa znížil v závislosti na skutočnej výške upísaného kapitálu. SR by sa tým znížila váha pri hlasovaní.
•	Pokiaľ by nedošlo k zvýšeniu kapitálu RB RE, neodstránili by sa výhrady týkajúce sa rizikovosti portfólia. V dôsledku toho by RB RE musela znížiť svoju angažovanosť v krajinách v zóne s nižším ako investičným stupňom. 

Variant B 
Pripojenie sa SR k zvýšeniu kapitálu:
•	SR si udrží svoj 0,344 %-ný podiel na celkovom kapitáli RB RE.
•	Zvýšia sa štátne finančné aktíva SR.
•	Zvýšenie sa uskutoční formou prevodu časti rezerv do splatného kapitálu. Výsledkom bude, že suma rezerv transformovaná do splatného kapitálu v prospech SR nebude znamenať žiadny záväzok bezprostrednej platby a tým žiadne bezprostredné nároky na rozpočet verejnej správy.

Vzhľadom na skutočnosť, že zvýšenie kapitálu RB RE odsúhlasila Riadiaca rada dňa 4. februára 2011 (uznesenie č. 386 (2011) je v prílohe č. 2 tohto materiálu), ako aj na skutočnosť, že zvýšenie kapitálu RB RE nezakladá požiadavky na rozpočet akcionárov        RB RE, navrhujeme účasť Slovenskej republiky na zvýšení kapitálu RB RE podporiť.

Na základe vyššie uvedených skutočností a skúsenosti Slovenskej republiky s doterajšou činnosťou RB RE odporúčame vláde Slovenskej republiky vysloviť súhlas so zvýšením kapitálu RB RE a splnomocniť podpredsedu vlády a ministra financií Slovenskej republiky podpísať oficiálny súhlas vlády Slovenskej republiky s účasťou Slovenskej republiky na zvýšení kapitálu RB RE podľa vzoru v prílohe č. 1 tohto materiálu.

Podľa § 8 ods. 9 a § 13 ods. 6 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov rozhodnutie vlády Slovenskej republiky o využití štátnych finančných aktív na majetkové účasti štátu je fakultatívne a všetky s tým súvisiace úkony môžu byť vykonané bez súhlasu Národnej rady Slovenskej republiky.

Aby bola účasť Slovenskej republiky na zvýšení kapitálu RB RE platná, musí sa uskutočniť najneskôr do 31. decembra 2011.